PATVIRTINTA

Valstybės įmonės

„Indėlių ir investicijų draudimas“ tarybos 2016 m. rugpjūčio 9 d. nutarimu Nr. 02-14 (2021 m. kovo 10 d. protokolo Nr. 02-8 redakcija)

**DRAUDIMO IŠMOKŲ MOKĖJIMO PASLAUGŲ TEIKĖJŲ ATRANKOS TAISYKLĖS**

I skyrius

 BENDROSIOS NUOSTATOS

1. Šios taisyklės (toliau – Taisyklės) nustato valstybės įmonės ,,Indėlių ir investicijų draudimas“ (toliau – draudimo įmonė) atliekamos draudimo išmokų mokėjimo paslaugų teikėjo (-ų) atrankos kriterijus, mokėjimo paslaugų teikėjo (-ų) atrankos organizavimą ir vykdymą bei kitus su mokėjimo paslaugų teikėjo (-ų) atranka susijusius klausimus.
2. Taisyklių tikslas – užtikrinti sklandų bei savalaikį mokėjimo paslaugų teikėjo (-ų) atrinkimą, kad indėlių draudžiamojo įvykio atveju ar įsipareigojimų investuotojams draudžiamojo įvykio atveju indėlių draudimo išmokos ir įsipareigojimų investuotojams draudimo išmokos indėlininkams ir investuotojams būtų išmokamos laiku.
3. Taisyklėse vartojamos sąvokos suprantamos taip, kaip jos apibrėžtos Lietuvos Respublikos indėlių ir įsipareigojimų investuotojams draudimo įstatyme (toliau – Įstatymas).
4. Mokėjimo paslaugų teikėjas privalo indėlininko ar investuotojo pasirinkimu atlikti draudimo išmokos išmokėjimą vienu iš šių būdų, nereikalaujant už tai jokio atlyginimo ar kitų mokesčių iš indėlininko ar investuotojo:
	1. Sudaryti galimybę indėlininkui arba investuotojui atsiimti išmokos sumą grynaisiais pinigais;
	2. Įskaityti draudimo išmokos sumą į indėlininko arba investuotojo sąskaitą toje pačioje kredito įstaigoje, kuri teikia mokėjimo paslaugą;
	3. Pervesti draudimo išmokos sumą į indėlininko arba investuotojo sąskaitą kitoje kredito įstaigoje, veikiančioje Europos Sąjungos valstybėse narėse (SEPA pavedimas).

**II SKYRIUS**

**MOKĖJIMO PASLAUGŲ TEIKĖJŲ ATRANKA**

1. Indėlių draudimo išmokos ar įsipareigojimų investuotojams draudimo išmokos išmokamos per mokėjimo paslaugų teikėją, išskyrus atvejus, nurodytus Indėlių draudimo išmokų, avansinių indėlių draudimo išmokų ir įsipareigojimų investuotojams draudimo išmokų apskaičiavimo ir išmokėjimo taisyklėse, patvirtintose draudimo įmonės tarybos nutarimu.
2. Tuo atveju, jeigu draudimo išmokos mokamos ne per draudimo įmonę, tai mokėjimo paslaugų teikėjais, per kuriuos draudimo įmonė moka indėlių draudimo išmokas ar įsipareigojimų investuotojams draudimo išmokas, gali būti kredito įstaigos, turinčios teisę teikti paslaugas Lietuvos Respublikoje (toliau – kredito įstaigos).
3. Mokėjimo paslaugų teikėjo (teikėjų) atranką organizuoja ir vykdo draudimo įmonės direktoriaus įsakymu sudaryta darbo grupė. Darbo grupę sudaro ne mažiau kaip 3 nariai. Darbo grupės nariu negali būti asmuo, kuris buvo kredito įstaigos, kuriai įvyko indėlių draudžiamasis įvykis, klientas ar turėti kitų interesų konfliktų su šia įstaiga. Darbo grupės sprendimai priimami darbo grupės posėdžiuose atviru balsavimu darbo grupės narių balsų dauguma. Darbo grupės posėdžiai protokoluojami. Darbo grupės protokolus rengia draudimo įmonės paskirtas darbuotojas, kuris nėra darbo grupės narys.
4. Atrenkami vienas arba atskiri mokėjimo paslaugų teikėjai indėlių draudimo išmokoms mokėti ir įsipareigojimų investuotojams draudimo išmokoms mokėti.
5. Mokėjimo paslaugų teikėjai gali būti atrenkami visai Lietuvos Respublikos teritorijai arba regionų principu.

**III SKYRIUS**

**MOKĖJIMO PASLAUGŲ TEIKĖJŲ ATRANKOS KRITERIJAI**

1. Mokėjimo paslaugų teikėjo (teikėjų) atrankos kriterijai:
	1. Mokėjimo paslaugų teikėjo klientų aptarnavimo tinklo teritorinė atitiktis lyginant su indėlių draudimo sistemos (įsipareigojimų investuotojams draudimo sistemos) dalyvio, kuriam įvyko draudžiamasis įvykis, ir jo filialų, teritoriniu išsidėstymu Lietuvos Respublikoje.
	2. Trumpiausiais terminas, per kurį, skaičiuojant nuo duomenų gavimo iš draudimo įmonės, mokėjimo paslaugų teikėjas būtų pasirengęs sudaryti galimybę indėlininkams ar investuotojams atsiimti draudimo išmokas (terminas turi būti ne ilgesnis negu draudimo įmonės nurodytas draudimo išmokų išmokėjimo terminas pagal Įstatymą).
	3. Mokėjimo paslaugų teikėjo teikiamų paslaugų mažiausia kaina.
2. Kiekvienas galimas mokėjimo paslaugų teikėjas vertinamas atskirai pagal kiekvieną atrankos kriterijų Taisyklių 10.1-10.3 papunkčiuose nurodytu eiliškumu:

11.1. Pirmiausia visi potencialūs mokėjimo paslaugų teikėjai vertinami pagal šių Taisyklių 10.1 papunktyje nurodytą kriterijų. Tuo atveju, jeigu potencialus mokėjimo paslaugų teikėjas neatitinka Taisyklių 10.1 papunktyje nurodyto atrankos kriterijaus, tai toks subjektas yra pašalinamas ir nebedalyvauja tolimesnėje atrankoje.

11.2. Likusieji potencialūs mokėjimo paslaugų teikėjai vertinami toliau pagal šių Taisyklių 10.2-10.3 papunkčiuose nurodytus kriterijus ir pasirenkamas tas mokėjimo paslaugų teikėjas, kuris siūlo trumpiausią terminą, per kurį mokėjimo paslaugų teikėjas būtų pasirengęs sudaryti galimybę indėlininkams ar investuotojams atsiimti draudimo išmokas, su sąlyga, kad trumpiausią terminą siūlančio teikėjo kaina (Taisyklių 10.3 papunktis) yra mažiausia.

11.3. Tuo atveju jeigu trumpiausią terminą siūlančio teikėjo kaina nėra mažiausia, pasirenkamas tas mokėjimo paslaugų teikėjas, kurio paslaugų kaina (Taisyklių 10.3 papunktis) yra mažiausia, su sąlyga, jog siūlomas išmokų išmokėjimo terminas (Taisyklių 10.2 papunktis) yra ne ilgesnis, nei Įstatyme nustatytas maksimalus draudimo išmokų išmokėjimo terminas.

11.4. Tuo atveju, jeigu po šių Taisyklių 10.2-10.3 papunkčiuose nurodytų atrankos kriterijų vertinimo lieka keletas lygiaverčių galimų potencialių mokėjimo paslaugų teikėjų, tai atrenkamas tas mokėjimo paslaugų teikėjas, kurio pasiūlymą elektroniniu paštu draudimo įmonė gavo pirmiausia.

**IV SKYRIUS**

**MOKĖJIMO PASLAUGŲ TEIKĖJŲ ATRANKOS ORGANIZAVIMAS IR VYKDYMAS**

1. Draudimo įmonė, vykdydama mokėjimo paslaugų teikėjo (teikėjų) atranką, išsiunčia kvietimus visiems galimiems mokėjimo paslaugų teikėjams pateikti savo pasiūlymus.
2. Draudimo įmonės kvietime turi būti nurodyta:
	1. Atrankos organizavimo ir vykdymo objektas, t.y. indėlių draudimo išmokų ar įsipareigojimų investuotojams draudimo išmokų, ar abiejų tipų išmokų išmokėjimui.
	2. Atrankos organizavimo ir vykdymo tikslas.
	3. Atranka vykdoma visai Lietuvos Respublikos teritorijai, ar regionų principu.
	4. Preliminarus indėlininkų ir/arba investuotojų skaičius ir preliminari draudimo išmokų suma.
	5. Kokią informaciją galimas mokėjimo paslaugų teikėjas turi pateikti draudimo įmonei pagal Taisyklėse nurodytus mokėjimo paslaugų teikėjo atrankos kriterijus.
	6. Terminas, per kurį galimas mokėjimo paslaugų teikėjas turi pateikti savo pasiūlymą draudimo įmonei. Šis terminas negali būti trumpesnis kaip 1 darbo diena.
	7. Draudimo įmonės darbuotojo kontaktai, į kurį, kilus klausimams, galimas mokėjimo paslaugų teikėjas galėtų kreiptis.
	8. Prašymas nurodyti galimo mokėjimo paslaugų teikėjo kontaktinį asmenį, į kurį, kilus klausimams, draudimo įmonė galėtų kreiptis.
	9. Pasiūlymo pateikimo forma (pasiūlymus prašoma teikti tik elektroniniu paštu, pateikiant skanuotus pasirašytus dokumentus).
	10. Kita, draudimo įmonės nuomone, aktuali informacija, susijusi su mokėjimo paslaugų teikėjo atranka.
3. Draudimo įmonė kvietimus galimiems mokėjimo paslaugų teikėjams pateikti savo pasiūlymus siunčia registruotu laišku arba elektroniniu paštu.
4. Draudimo įmonė, gavusi iš galimų mokėjimo paslaugų teikėjų pasiūlymus į draudimo įmonės pateiktą kvietimą, atlieka šių pasiūlymų vertinimą, vadovaudamasi Taisyklėse nustatytais mokėjimo paslaugų teikėjų atrankos kriterijais.
5. Įvertinusi galimų mokėjimo paslaugų teikėjų pateiktus pasiūlymus, draudimo įmonė atrenka vieną arba kelis galimus mokėjimo paslaugų teikėjus. Atrinktiems mokėjimo paslaugų teikėjams yra išsiunčiami pranešimai apie atrankos rezultatus ir pasiūlymai sudaryti mokėjimo paslaugų sutartį. Šie pranešimai yra siunčiami tokia pačia forma, kokia buvo siunčiami kvietimai galimiems mokėjimo paslaugų teikėjams pateikti savo pasiūlymus. Jeigu, atlikus atranką, kuria siekiama atrinkti tik vieną mokėjimo paslaugų teikėją, lieka keletas galimų mokėjimo paslaugų teikėjų, kurie vienodai atitinka atrankos kriterijus, tai sutartis sudaroma su tuo mokėjimo paslaugų teikėju, kuris pirmesnis pateikė draudimo įmonei dokumentus atrankai, t.y. kurio pasiūlymas anksčiausiai atsiųstas el. paštu draudimo įmonės kvietime teikti pasiūlymus nurodytu adresu.

**V SKYRIUS**

**BAIGIAMOSIOS NUOSTATOS**

1. Draudimo išmokų išmokėjimo paslaugų įsigijimui taikomas specialus informacijos apsaugos reikalavimas – apie vykdomą pasirengimą įsigyti draudimo išmokų išmokėjimo paslaugas ir šių paslaugų įsigijimą neskelbiama viešai.
2. Visi dokumentai ir informacija, susiję su mokėjimo paslaugų teikėjo atranka ir mokėjimo paslaugų teikimo sutartimis, yra konfidencialūs.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_